Sandra Mozarowsky

Alexandra Elena Mozarowsky Ruiz de Frías, ezagunagoa Sandra Mozarowsky izenez, (Tanger, Maroko, 1958ko urriaren 17a - Madril, Espainia, 1977ko irailaren 14a) espainiar aktorea izan zen. 1970eko hamarkadan zehar destape sailkapeneko hogei bat filmetan antzeztu zuen.

Bizitza 
Tangerren jaio zen 1958ko urriaren 17an. Diplomazialari kargua ingeniari elektroniko lanbidearekin uztartzen zuen gizonezko errusiar baten eta emakumezko espainiar baten alaba zen. Familia Marokotik Madrilera joan zenean, hiriburuko Lizeo Anglo-Espainiarrean hasi zituen ikasketak. Handik, Colegio del Sagrado Corazón ikastetxera joan zen eta bertan utzi egin zituen batxilergo ikasketak 1976an.

Hamar urte zituela, Pedro Lazagaren El otro árbol de Guernica filmean egin zuen debuta. Hortaz geroztik, eduki erotiko handiko filmetan egin zuen bere ibilbide artistikoa: El mariscal del infierno (1974an Espainian estreinatua), La noche de las gaviotas (1975), El hombre de los hongos (Mexikon filmatua 1976an), Hasta que el matrimonio nos separe(1976), Abortar en Londres (1977) edo Ángel negro (1977), besteak beste.

Horrez gain, Cuentos y leyendas (El estudiante de Salamanca atala) eta Curro Jiménez (El retorno al hogar atala) telesailen atal banatan parte hartu zuen, 1975eko abenduaren 19an eta 1977ko ekainaren 5ean, hurrenez hurren.

1977ko irailaren 14an hil zen Madrilen 18 urte zituela, bere etxeko terrazatik erori ondoren, Álvarez de Baena kaleko 3. zenbakiko laugarren solairutik. Haurdun zegoen, bost hilabetez.

Hil baino hilabete lehenago Luis Milla kazetariak Semana aldizkarirako egin zion elkarrizketan, eta Sandra hil ondoren argitaratu zena, agertokietatik eta zinematik behin-behineko erretiro hartuko zuela iragarri zuen. Hainbat asmo zituen, horien artean, batxilergo ikasketak amaitzea, Londresen aktore lanetan trebatzea eta ganora handiagoko zinema-ibilbidea egitea objektu bat bezala sentitzeari uzteko. Izan ere, nekatuta zegoen biluzik agertu behar zen rolak soilik eskaintzen zizkiotelako.

Filmografia

Zinema

Telebista

Erreferentziak

Kanpo estekak 

Espainiako emakume aktoreak
Tangertarrak